奉送志國赴舉
作者：沈遼
朝代：宋

paragraphs: 青谿八月菰蒲老，山城飄瀟秋氣早。
弄水亭前萬斛船，一帆直上青雲杪。
沄川公子久論討，筦庫卑棲欲輕矯。
阿閣鳯雛誰不知，渥洼龍種人間少。
拔薦當如頷下髭，收科真探懷中寶。
人生得意須自奮，何用米鹽長擾擾。
齊山病夫樂枯槁，相見清歡慚老倒。
它時不忘金玉音，爲記雲巢髙縹緲。